Dobra utakmica u Areni, rezultatska "klackalica" i nova pobeda Srbije, ovog puta nakon 45 minuta borbe - 94:88 (81:81).

Izvor: MN Press

Prošle godine uoči Eurobasketa bilo je 1:1, a sada su izabranici Aleksandra Đorđevića na startu "blic" priprema za olimpijski kvalifikacioni turnir ostvarili dve pobede nad renomiranim timom Vensana Kolea.



U utorak u Parizu slavili smo rezultatom 79:77, iako je krajem treće četvrtine bilo 15 poena prednosti za Francuze, a nama na klupi sedeli Teodosić i Jokić.



U revanšu u Kombank areni, opet u neizvesnoj završnici, ali uz mnogo manje amplitude u igri i rezultatu, "orlovi" su prevagnuli u dodatnih pet minuta.



Srbija - Francuska 94:88, u regularnom toku 81:81 (13:14, 21:22, 23:22, 24:23)!



"Orlovi" su od 32. do 35. minuta napravili seriju 12:0, uz trojke Nedovića, Teodosića i Bogdanovića (70:64), a Francuzi uzvratili naletom od 10:2 i ponovo stekli prednost.



Finiš je obeležilo nadigravanje Miloša Teodosića i Tonija Parkera, koji je asistirao Nandu De Kolou za trojku i konačnih 81:81, pošto posle toga Stefan Marković nije uspeo da reši meč pogotkom za tri poena.



U produžetku su Đorđevićevi puleni delovali mnogo svežije, agresivnije u odbrani i koncentrisanije u napadu.



Ključni momenti bili su trojka Bogdanovića na samom početku ekstra perioda, Jokićeva blokada De Kolou i nakon toga zakucavanje Nedovića u kontri za 89:81.



"Trikolori" su pokušali da se vrate, ali serija od 8:0 za prva tri minuta produžetka ipak je bila prejak udarac za ovu prekaljenu ekipu.



Za utorak (20.15), takođe u Kombank areni, zakazana je provera protiv Grčke i nakon toga se reprezentacija Srbije okreće kvalifikacijama za OI, koje počinju 4. jula.



Sudeći po ovom meču, najviše će morati da se radi na igri u odbrani, prevashodno od "pik end rola" i u igri bekova "jedan na jedan", gde su naši igrači protiv Francuza napravili ogroman broj ličnih grešaka.



SRBIJA: Teodosić 10 (4as), Simonović 5, Dangubić (nije igrao), Bogdanović 13 (šut iz igre 4/13, 6sk, 5as, 2ukr), Marković 5 (3as), Kalinić 10 (3as), Nedović 16 (4sk, 2as), Birčević 3, Raduljica (17, 0sk, 5as), Jokić 10 (9sk, 3as, 3blk, 3izg), Štimac 5, Zagorac (nije igrao), Gudurić (nije igrao), Jović.



FRANCUSKA: Ertel, Dio, Lovernj 14 (8sk), Kaudi 4 (3sk, 2ukr), Parker 12 (8as), Džekson 2, Pjetrus 2, De Kolo 16 (5as, 4izg), Dijao 8 (3sk, 5as), Ažansa 8 (4sk), Tili 7 (5sk), Moerman 7 (8sk).





Izvor: MN Press Izvor: MN Press 1 Izvor: MN Press Izvor: MN Press 2 Izvor: MN Press Izvor: MN Press 3 Izvor: MN Press Izvor: MN Press 4 Izvor: MN Press Izvor: MN Press 5 Izvor: MN Press Izvor: MN Press 6 Izvor: MN Press Izvor: MN Press 7 Izvor: MN Press Izvor: MN Press 8 Izvor: MN Press Izvor: MN Press 9 Izvor: MN Press Izvor: MN Press 10 / 10



IZ MINUTA U MINUT



- KRAJ, POBEDA SRBIJE!



45' Dva bacanja Raduljice - 94:88. Kaudi promašuje trojku, kao i Nedović, ali "orlovi" su potrošili dvadesetak sekundi i to je u ovom trenutku isto kao da su poentirali...



45' Jokić neprecizan pod košem, a Moerman brzo završava napad i 45 sekundi pre kraja vraća neizvesnost - 92:88.



44' Kalinić i Jokić poentiraju za Srbiju, Ertel za goste - 92:86. Još minut do kraja.



43' Nedović i De Kolo promašuju trojke, sledi kontra "orlova" u kojoj je Nedović prebrz za vremešnog Dijaoa. Zakucavanje - 89:81!



42' Kaudi faulira Jokića, dva bacanja krilnog centra - 87:81. Umalo izgubljena lopta Dijaoa, onda Jokić blokira De Koloa!



41' Bogdanović pogađa svoju treću trojku, a Nedović jedno bacanje posle promašaja Parkera - 85:81. Francuzi gube loptu posle nesporazuma.



- PRODUŽETAK - 81:81! Kalinić je odigrao odličnu odbranu na Parkeru, za pobedonosni koš ostalo nam je 10 sekundi, ali nismo uspeli. Lopta je išla unutra, pa nazad na liniju za tri i ponovo je Marković promašio potpuno neometan.



40' "Orlovi" su se odlučili za brz završetak napada, Teodosić je pronašao samog Markovića, ali naš bek nije pogodio za tri poena.



40' Prodor Parkera, pas De Kolou u ćošak i trojka - 81:81! Još po jedan napad na obe strane...



39' Teodosić u svom stilu upošljava Raduljicu, koji je zaustavljen prekršajem. Precizno izvodi bacanja - 81:78, do kraja 65 sekundi.



39' "Flouter" Parkera - 77:78. Teodosić bacanjima donosi Srbiji novu minimalnu prednost - 79:78. Parker promašuje ceo koš...



38' Kalinić za ko zna koje izjednačenje večeras - 74:74. Slobodna bacanja Tilija - 74:76. Pre toga je možda bio faul na Teodosiću... Ali, kapiten nije protestovao, već je odgovorio trojkom za 77:76!



37' De Kolo sa distance - 72:71. Promašaj Bogdanovića, pa trojka Parkera - 72:74. Na naših 12:0, Francuzi su odgovorili serijom 2:10. Đorđević je zatražio tajm-aut.



36' Trojka Tilija, sada se Francuzi vraćaju - 72:69. Promašaj Teodosića.



35' Lovernj poluhorogom prekida nalet "orlova", ali pogađa i Kalinić - 72:66.



35' Izgubljena lopta Ertela, Bogdanović poentira u kontri, uz faul! Iskoristio je i bacanje - 70:64, serija 12:0!



34' Vodimo! Promašio je Kalinić, pa Bogdanović trojku, ali ponovo je dobio loptu iza linije 6,75 metara i ispravio se - 67:64! Serija 9:0 za samo dva minuta, tri trojke.



33' Opet nas Nedović vraća trojkom - 61:64. Asistent Kalinić. I Teodosić pogađa trojku - 64:64!



32' Ofanzivni skokovi Moermana i Pjetrusa, Srbija na "minus šest" - 58:64.



31' Ažansa precizan sa poludistance, a Ertel završava kontru nakon greške Jokića. Francuzi su se vratili na "plus pet" - 57:62.



- "Orlove" predvode Raduljica sa 13 i Nedović sa 10 poena. Jokić je ubacio sedam, Štimac, Kalinić i Simonović po pet... Na drugoj strani Lovernj 12, De Kolo 11.









30' U seriji promašaja u finišu treće četvrtine, prošli smo rezultatski dobro. Štimac je fauliran pri skoku, iskoristio je jedno bacanje, a Nedović posle skoka Markovića i trojku! Uoči poslednjih 10 minuta samo 57:58!



29' Uspešan solo prodor Nedovića i dodatno bacanje - 53:55. "Poništava" ga Moerman trojkom - 53:58.



28' Lep roling Štimca, koji nam donosi priključak - 50:53.



28' Dve promašene trojke "orlova" kažnjava Parker prodorom duž čeone linije - 48:53. Tajm-aut uzima Đorđević.



26' Promašaj Bogdanovića, Parker za De Koloa u kontri - 45:49. I Raduljica 1/2 sa linije bacanja - 46:49. Parker majstor "pik end rola", ide do koša i asistira Dijau za lake poene - 46:51.



24' Konačno! Prvi koš Bogdanovića iz igre i odmah trojka - 41:41! Dijao i Kalinić za 43:43.



23' Kaudi 36:41. Raduljica smanjuje levim poluhorogom - 38:41.



21' Sjajna saradnja Teodosića i Jokića! Zakucavanje - 36:36. Trojka De Koloa - 36:39, posle skoka Moermana u napadu.





Izvor: MN Press



- STRELCI: Raduljica 10 (šut 5/6), Simonović 5, Jokić 5, Birčević 3, Kalinić 3, Nedović 2, Teodosić 2, Štimac 2, Bogdanović 1, Marković 1 - Lovernj 10, Ažansa 6, De Kolo 6, Parker 3...



- U izjednačenoj borbi gubimo zbog nesigurnog izvođenja bacanja (6/10). Što se tiče šuta za dva poena, "orlovi" su nešto iznad 50 odsto, dok su jedine dve trojke, iz 10 timskih pokušaja, ubacili Birčević i Kalinić. Francuzi za tri poena 1/8, za dva impresivnih 13/19.



20' Kalinić za izjednačenje! Trojka - 34:34. Kaudi protrčava duž čeone linije i zakucava za konačan rezultat prvog poluvremena 34:36 (13:14, 21:22)!



19' Ekipe se smenjuju u vođstvu, trenutno je 31:32 i posle promašene trojke Simonovića lopta za "trikolore". Koš Moermana posle promašene trojke i ofanzivnog skoka - 31:34.



18' Naši igrači pet puta su bili na liniji slobodnih bacanja i četiri puta šutirali 1/2.



17' Raduljica nezadrživ kada primi loptu u reketu - 28:26.



16' Teodosić posle tajm-auta beleži svoje prve poene - 25:24.



16' Izgubljena lopta Teodosića i koš Ažanse iz reketa na dodavanje De Koloa. Novi preokret - 23:24.



15' Lep ulaz De Koloa - 23:22.



14' Parker pomaže na Raduljici i izbija mu loptu. Džekson fauliran u kontri, pogađa oba bacanja - 21:20. Ažansa nepropisno zaustavlja Simonovića u prodoru, a iskusno krilo postaje prvi igrač Srbije koji je šutnuo bacanja 2/2 - 23:20.



13' Nedović - 19:16.



12' Zakucavanje Raduljice na asistenciju Bogdanovića, za prvo vođstvo "orlova" - 17:16.



10' Lovernj raspoložen sa poludistance - 11:14. Raduljica pogađa za kraj prve četvrtine - 13:14.



9' Lepa kombinacija Raduljice, Nedovića i Jokića - 11:11.



8' Štimac "ispada" u odbrani od "pik end rola" i pravi drugi faul. Lovernj daje koš, ne koristi dodatno bacanje - 9:11.



8' Posle dužeg vremena pogađaju gosti, Lovernj - 6:9. Štimac poentira posle ofanzivnog skoka - 8:9.



7' Štimac u kontri promašuje zakucavanje, tako da Francuzi i dalje vode.



5' Trojka Birčevića - 5:7.



3' Prvi koš za Srbiju postiže Raduljica - 2:4. Parker odgovara trojkom - 2:7.



3' U prva dva minuta je pogodio samo Ažansa - 0:2. Sada i De Kolo pod košem - 0:4. Dijao je već izašao zbog dva faula.



- Početne petorke: Teodosić, Marković, Kalinić, Birčević, Raduljica - Parker, De Kolo, Kaudi, Dijao, Ažansa.